amanoisuno/poet huggingface dataset:
景陽臺懷古 陳貺
景陽六朝地，運極自依依。一會皆同是，到頭誰論非。酒濃沈遠慮，花好失前機。見此尤宜戒，正當家國肥。
石城懷古 劉洞
石城古岸頭，一望思悠悠。幾許六朝事，不禁江水流。
句 劉洞
千里長江皆渡馬，十年養士得何人。翻憶潘郎章奏內，愔愔日暮好沾巾。（《江南野錄》：金陵受圍，洞為七言詩，榜路傍云云。「家國愔愔，百骸同草木，萬象入心靈。
旅懷 江為
迢迢江漢路，秋色又堪驚。半夜聞鴻雁，多年別弟兄。高風雲影斷，微雨菊花明。欲寄東歸信，裴回無限情。
江行 江為
越信來年稀，孤舟幾夢歸。月寒花露重，江晚水煙微。峰直帆相望，沙空鳥自飛。何時洞庭上，春雨滿蓑衣。
登潤州城 江為
天末江城晚，登臨客望迷。春潮平島嶼，殘雨隔虹霓。鳥與孤帆遠，煙和獨樹低。鄉山何處是，目斷廣陵西。
岳陽樓 江為
倚樓高望極，展轉念前途。晚葉紅殘楚，秋江碧入吳。雲中來雁急，天末去帆孤。明月誰同我，悠悠上帝都。
送客 江為
明月孤舟遠，吟髭鑷更華。天形圍澤國，秋色露人家。水館螢交影，霜洲橘委花。何當尋舊隱，泉石好生涯。
臨刑詩 江為
街鼓侵人急，西傾日欲斜。黃泉無旅店，今夜宿誰家。
塞下曲 江為
萬里黃雲凍不飛，磧煙烽火夜深微。胡兒移帳寒笳絕，雪路時聞探馬歸。
隋堤柳 江為
錦纜龍舟萬里來，醉鄉繁盛忽塵埃。空餘兩岸千株柳，雨葉風花作恨媒。
句 江為
吟登蕭寺旃檀閣，醉倚王家玳瑁筵。遠遠朝宗出白雲，方圓隨處性長存。（《水》，
詠鷹 高越
雪爪星眸世所稀，摩天專待振毛衣。虞人莫謾張羅網，未肯平原淺草飛。